በርሳቸው ጥያቄ ይሁን በአጋጣሚ ባይታወቅም ጋሽ ግርማ ከታላቁ ቤተ መንግሥት እንደወጡ በቀጥታ ያመሩት 22 ማዞርያ አክሱም ሆቴል ጀርባ፣ ታላቁ ጦቢያ ጠጅ ቤት አጠገብ ከሚገኝ ባለሦስት ፎቅ ቤት ነበር፡፡ የቤቱ ባለቤት አቶ ሰለሞን ግርማ ቦሌ ሐያት ሆስፒታል ጀርባ ‹‹ምሳሌ›› የሚባል ዉብና ዘመናዊ ባርና ሬስቶራንት ባለቤት ሲሆኑ ቤታቸውን ከዚህ በተሻለ ዋጋ ማከራየት ይችሉ እንደነበር ይናገራሉ፡፡ ርዕሰ ብሔር ለነበሩ ሰው ማከራየቱ ራሱን የቻለ ክብር ማስገኘቱን ነበር የፈለጉት፡፡ መቶ አለቃ ግርማ ለዚህ ሊፍት ለተገጠመለት ቤት በየወሩ ግማሽ ሚሊየን ብር ሲገፈግፉ የቆዩበት ዘመን ቢደመር ለአምስት መቶ የ10/90 ተመዝጋቢዎች የጋራ መኖርያ ቤት ማሰራት ይችል ነበር፡፡ የሆነው ሆኖ ጋሽ ግርማ በመጨረሻ ከዚህ ዉድ ቤት ለቀው ጦር ኃይሎች ኔዘርላንድስ ኤምባሲ ፊትለፊት ከሚገኝና በዛፎች የተከበበ ሰፊ ግቢ እንዲዛወሩ ተደርገዋል፡፡ ንብረትነቱም የኪራይ ቤቶች አስተዳደር ነው፡፡ አሁን የካ ኮረብታ ላይ ወደሚገነቡት እልፍኝታዳራሽ ይዛወራሉ ወይስ እዚያው ጦርኃይሎች ይፀናሉ የሚለው ለጊዜው ያልተመለሰ ጥያቄ ነው፡፡
